Ego Hugo, Dei gratia, Senonensis archiepiscopus, et Alanus eadem gratia episcopus Autissiodorensis, ego quoque Willelmus Nivernensis comes: omnibus notum esse volumus et præsentibus et futuris, quod Agano de Narbona, et duo fratres sui milites, Girardus et Gaufredus, quatuor fratres, Stephanum, Arnaldum, Joscerium, Josmerium, filios Gaufridi Moun, qui eorum servi erant et habitabant in terra S. Germani Autissiodorensis apud Orgiacum super Belcham, pro amore Dei in eleemosymam concesserunt et dederunt eidem ecclesiæ S. Germani in perpetuum possidendos, et ex parte prænominatorum militum quietos et liberos ab omni jugo servitutis, eo scilicet pacto, quod nec ipsi, nec eorum hæredes in prædictis servis, aut hæredibus eorum, vel etiam in ipsorum rebus aliquid alterius reclamarent. Promiserunt etiam prædicti tres fratres, quod adversus omnem calumpniam, garantiam hujus doni portabunt. Quod donum Willelmus Senonensis archidiaconus, et Herveus præpositus laudaverunt prædictæ ecclesiæ, et concesserunt. Et quoniam jam dicti milites fratres eorum erant, rem acceperunt in manu, et se ferre juste garantiam spoponderunt. Habuerunt idem fratres pro hac donatione, ab Arduino abbate S. Germani, quinquaginta et quinque libras Aurelianensis monetæ. Ut autem rei pleniorem haberet eadem ecclesia firmitatem, sigillorum nostrorum auctoritate et impressione quod factum fuerat fecimus roborari.